Pretoria-man wat in see verdwyn steeds soek | Netwerk24
Reddingsdienste en die polisie soek steeds na ’n 30-jarige man, glo van Pretoria, wat Saterdag in die see by die Strand vermis geraak het. Teen Sondagmiddag was daar nog geen teken van hom nie.
Die Nasionale Seereddingsinstituut (NSRI) en ander nooddienste is Saterdag ontbied nadat om 12:31 aangemeld is dat twee mans deur die see meegesleur is en in die nood verkeer.
Die soektog is aan die kus naby die Lourensrivier begin en later Saterdag is ’n 27-jarige man van Johannesburg uit die water gered, waarna hy na die hospitaal geneem is.
Luidens ’n verklaring van die NSRI was die man in ’n ernstige toestand toe hy opgeneem is, maar sal na verwagting ten volle herstel.
Craig Lambinon, NSRI-woordvoerder, het Sondagmiddag gesê ondanks die omvattende soektog waaraan verskeie bote, duikers en ’n helikopter deelgeneem het, is daar nog geen teken van die vermiste man nie.
Polisieduiker is steeds op die toneel.
Zahid Badroodien, burgemeesterskomiteelid vir gemeenskapsdienste en gesondheid, het Saterdag gesê die mans het glo in die moeilikheid beland toe hulle buite die aangewese gebied vir swemmers geswem het.
Hy het ’n beroep op strandgangers gedoen om te swem in die gebied wat deur vlae op die strand aangedui word.
Meer oor: Nsri | Craig Lambinon | Strand | Kaapstad | Verdrinking
Duiker van Kaapstad verdrink by Bettysbaai